Toeriste red Welkom-seun uit see | Maroela Media
Drie Australiërs het 'n seun van Welkom in die Vrystaat van moontlike verdrinking in die see by Jeffreysbaai gered.
Rieghard Janse van Rensburg, stasiebevelvoerder van die Nasionale Seereddingsinstituut (NSRI) in Jeffreysbaai, se vrou, Eidie, het gesien hoe 'n seun in die moeilikheid beland en het hulp ontbied.
Lede van die Jeffreysbaai-NSRI is ontbied. 'n Kind het kort nadat die span in kennis gestel is van die voorval uit die see gekom en geskree dat sy vriend onder die water verdwyn het.
Terwyl die span nog op pad was na die toneel het drie Australiese branderplankryers die seun gered. Mitchell Ellis, Nate Searle en Luca Stevenson het gesien hoe die 15-jarige tienerseun in die moeilikheid beland. Hulle kon daarin slaag om hom uit die water te kry en na die strand te bring.
Hy was in 'n ernstige toestand en Eidie het onmiddellik mediese hulp ontbied. Die NSRI se noodpersoneel het die seun op die toneel behandel vir hipotermie en uitputting.
Hy is suurstof toegedien terwyl daar op die Oos-Kaapse nooddienste gewag is. Die seun is na 'n hospitaal geneem en is tans in 'n stabiele toestand. Hy sal onder waarneming bly vir sekondêre verdrinkingsimptome. Die seun se vriend is ongedeerd.